ประกาศธนาคารแห่งประเทศไทย

ที่ สนส. 07/2551

เรื่อง การอนุญาตให้ธนาคารพาณิชย์ประกอบธุรกิจสัญญาซื้อขายล่วงหน้า

-----------------------------------------------------------


อื่นๆ - 1. เหตุผลในการออกประกาศ

          ด้วยธนาคารพาณิชย์สามารถประกอบธุรกิจสัญญาซื้อขายล่วงหน้าได้ตามที่ธนาคารแห่งประเทศไทยประกาศอนุญาต โดยเฉพาะอย่างยิ่งในเรื่องอนุพันธ์ด้านอัตราแลกเปลี่ยนอัตราดอกเบี้ย และตราสารหนี้เป็นปกติอยู่แล้ว ซึ่งต่อมาได้มีการตราพระราชบัญญัติสัญญาซื้อขายล่วงหน้า พ.ศ. 2546 ขึ้น และศูนย์ซื้อขายสัญญาซื้อขายล่วงหน้าได้เปิดดําเนินการเมื่อ 28 เมษายน พ.ศ. 2549 โดยการนี้คณะกรรมการกํากับหลักทรัพย์และตลาดหลักทรัพย์ได้ออกประกาศ เพื่อกําหนดหลักเกณฑ์ให้ธนาคารพาณิชย์สามารถประกอบธุรกิจสัญญาซื้อขายล่วงหน้าเป็นผู้ให้บริการประเภทตัวแทนซื้อขายสัญญาซื้อขายล่วงหน้า ผู้ค้าสัญญาซื้อขายล่วงหน้า ที่ปรึกษาสัญญาซื้อขายล่วงหน้าและผู้จัดการเงินทุนสัญญาซื้อขายล่วงหน้าได้ โดยจะต้องจดทะเบียนกับสํานักงานคณะกรรมการกํากับหลักทรัพย์และตลาดหลักทรัพย์หรือได้รับใบอนุญาตจากคณะกรรมการกํากับหลักทรัพย์และตลาดหลักทรัพย์แล้วแต่กรณี ทั้งนี้ การจดทะเบียนหรือได้รับใบอนุญาตดังกล่าวจะทําได้ก็ต่อเมื่อได้รับความเห็นชอบจากธนาคารแห่งประเทศไทยเสียก่อน จึงเห็นสมควรออกประกาศธนาคารแห่งประเทศไทยเพื่ออนุญาตให้ธนาคารพาณิชย์ประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า ผู้ค้าสัญญาซื้อขายล่วงหน้า ที่ปรึกษาสัญญาซื้อขายล่วงหน้า และผู้จัดการเงินทุนสัญญาซื้อขายล่วงหน้าได้ และเพื่อเป็นการรองรับกับประกาศคณะกรรมการกํากับหลักทรัพย์และตลาดหลักทรัพย์ด้วย

          การออกประกาศฉบับนี้เพื่ออ้างอิงอํานาจตามกฎหมายให้สอดคล้องกับพระราชบัญญัติธุรกิจสถาบันการเงิน พ.ศ. 2551 โดยสาระสําคัญของหลักเกณฑ์ในการประกอบธุรกิจสัญญาซื้อขายล่วงหน้าไม่มีการเปลี่ยนแปลงไปจากเดิม ทั้งนี้ ธนาคารพาณิชย์ใดที่ได้รับการอนุญาตจากธนาคารแห่งประเทศไทยให้ประกอบธุรกิจสัญญาซื้อขายล่วงหน้าประเภทใดแล้วให้ดําเนินธุรกิจดังกล่าวต่อไปได้โดยไม่ต้องยื่นขออนุญาตใหม่อีก


อื่นๆ - 2. อํานาจตามกฎหมาย

          อาศัยอํานาจตามความในมาตรา 36 แห่งพระราชบัญญัติธุรกิจสถาบันการเงิน พ.ศ. 2551 ธนาคารแห่งประเทศไทยอนุญาตให้ธนาคารพาณิชย์ประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า ผู้าสัญญาซื้อขายล่วงหน้า ที่ปรึกษาสัญญาซื้อขายล่วงหน้า และผู้จัดการเงินทุนสัญญาซื้อขายล่วงหน้า ได้ตามข้อกําหนดในประกาศนี้


อื่นๆ - 3. ขอบเขตการบังคับใช้

          ประกาศฉบับนี้ให้ใช้บังคับกับธนาคารพาณิชย์ตามกฎหมายว่าด้วยธุรกิจสถาบันการเงินทุกธนาคาร ยกเว้นธนาคารพาณิชย์เพื่อรายย่อย


อื่นๆ - 4. ประกาศและหนังสือเวียนที่ยกเลิก

          ประกาศธนาคารแห่งประเทศไทย เรื่อง การอนุญาตให้ธนาคารพาณิชย์ประกอบธุรกิจสัญญาซื้อขายล่วงหน้า ลงวันที่ 3 พฤศจิกายน 2549 (หนังสือเวียนที่ ฝนส. (21) ว.186/2549 ลงวันที่ 6 ธันวาคม 2549)


อื่นๆ - 5. เนื้อหา

          5.1 ในประกาศฉบับนี้

                    "สัญญาซื้อขายล่วงหน้า" หมายความว่า สัญญาที่มีลักษณะตามที่กําหนดไว้ในพระราชบัญญัติสัญญาซื้อขายล่วงหน้า พ.ศ. 2546

                    "ตัวแทนซื้อขายสัญญาซื้อขายล่วงหน้า" หมายความว่า บุคคลซึ่งให้บริการหรือแสดงต่อบุคคลทั่วไปว่าพร้อมจะให้บริการเพื่อทําการเป็นตัวแทนในการซื้อขายสัญญาซื้อขายล่วงหน้ากับบุคคลอื่น โดยกระทําเป็นทางค้าปกติและ ได้จดทะเบียนตามพระราชบัญญัติสัญญาซื้อขายล่วงหน้า พ.ศ. 2546 แต่ทั้งนี้ ไม่รวมถึงตัวแทนซื้อขายสัญญาซื้อขายล่วงหน้าในลักษณะตามที่คณะกรรมการกํากับหลักทรัพย์และตลาดหลักทรัพย์ประกาศกําหนด

                    "ผู้ค้าสัญญาซื้อขายล่วงหน้า" หมายความว่า บุคคลซึ่งแสดงต่อบุคคลทั่วไปว่าพร้อมจะเข้าเป็นคู่สัญญาซื้อขายสัญญาซื้อขายล่วงหน้าให้แก่ผู้ซึ่งประสงค์จะซื้อขายสัญญาซื้อขายล่วงหน้า โดยการเสนอเข้าหรือเข้าเป็นคู่สัญญาฝ่ายใดฝ่ายหนึ่ง โดยกระทําเป็นทางค้าปกติและได้จดทะเบียนตามพระราชบัญญัติสัญญาซื้อขายล่วงหน้า พ.ศ. 2546 แต่ทั้งนี้ ไม่รวมถึงบุคคลซึ่งเสนอซื้อขายสัญญาซื้อขายล่วงหน้าหรือซื้อขายสัญญาซื้อขายล่วงหน้าเพื่อตนเองที่กระทําในศูนย์ซื้อขายสัญญาซื้อขายล่วงหน้าที่ได้รับใบอนุญาตตามพระราชบัญญัติสัญญาซื้อขายล่วงหน้า พ.ศ. 2546 หรือผู้ค้าสัญญาซื้อขายล่วงหน้าในลักษณะตามที่คณะกรรมการกํากับหลักทรัพย์และตลาดหลักทรัพย์ประกาศกําหนด

                    "ที่ปรึกษาสัญญาซื้อขายล่วงหน้า" หมายความว่า บุคคลซึ่งให้คําแนะนําหรือแสดงต่อบุคคลทั่วไปว่าพร้อมจะให้คําแนะนําไม่ว่าโดยทางตรงหรือทางอ้อมแก่บุคคลอื่นเกี่ยวกับสัญญาซื้อขายล่วงหน้าหรือความเหมาะสมในการซื้อขายสัญญาซื้อขายล่วงหน้า โดยกระทําเป็นทางค้าปกติและได้จดทะเบียนตามพระราชบัญญัติสัญญาซื้อขายล่วงหน้า พ.ศ. 2546 แต่ทั้งนี้ไม่รวมถึงบุคคลซึ่งให้คําแนะนําอันเป็นส่วนหนึ่งหรือเกี่ยวเนื่องกับการประกอบการของตัวแทนซื้อขายสัญญาซื้อขายล่วงหน้าหรือผู้ค้าสัญญาซื้อขายล่วงหน้า หรือการให้คําแนะนําในลักษณะตามที่คณะกรรมการกํากับหลักทรัพย์และตลาดหลักทรัพย์ประกาศกําหนด

                    "ผู้จัดการเงินทุนสัญญาซื้อขายล่วงหน้า" หมายความว่า บุคคลซึ่งเข้าจัดการเงินทุนหรือแสดงต่อบุคคลทั่วไปว่าพร้อมจะรับจัดการเงินทุนให้แก่บุคคลอื่น เพื่อแสวงหาประโยชน์จากสัญญาซื้อขายล่วงหน้า โดยกระทําเป็นทางค้าปกติและได้รับใบอนุญาตหรือได้จดทะเบียน ตามพระราชบัญญัติสัญญาซื้อขายล่วงหน้า พ.ศ. 2546 แต่ทั้งนี้ ไม่รวมถึงผู้จัดการเงินทุนสัญญาซื้อขายล่วงหน้าในลักษณะตามที่คณะกรรมการกํากับหลักทรัพย์และตลาดหลักทรัพย์ประกาศกําหนด

          5.2 หลักการ

                    ธนาคารแห่งประเทศไทยอนุญาตให้ธนาคารพาณิชย์ประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า ผู้ค้าสัญญาซื้อขายล่วงหน้าที่ปรึกษาสัญญาซื้อขายล่วงหน้า และผู้จัดการเงินทุนสัญญาซื้อขายล่วงหน้า

                    ประกาศนี้มุ่งเน้นให้ธนาคารพาณิชย์บริหารความเสี่ยงของตนเอง โดยคณะกรรมการและผู้บริหารของธนาคารพาณิชย์ต้องมีความรู้ความเข้าใจในการประกอบธุรกิจและความเสี่ยงต่าง ๆ ที่เกี่ยวข้องเป็นอย่างดี เพื่อให้สามารถกําหนดกลยุทธ์ อนุมัตินโยบายแผนงานและระเบียบปฏิบัติในการประกอบธุรกิจดังกล่าว รวมทั้งมีการทบทวนปรับปรุงอย่างสม่ําเสมอ ทั้งนี้ ธนาคารพาณิชย์ที่จะประกอบธุรกิจสัญญาซื้อขายล่วงหน้าต้องมีนโยบายและระเบียบปฏิบัติในการประกอบธุรกิจ รวมทั้งมีระบบงาน ระบบบริหารความเสี่ยง และระบบการควบคุมภายในที่สามารถรองรับการประกอบธุรกิจได้อย่างมีประสิทธิภาพ

          5.3 หลักเกณฑ์ในการประกอบธุรกิจ

                    5.3.1 ธนาคารแห่งประเทศไทยอนุญาตให้ธนาคารพาณิชย์ประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า ผู้สัญญาซื้อขายล่วงหน้าที่ปรึกษาสัญญาซื้อขายล่วงหน้าและผู้จัดการเงินทุนสัญญาซื้อขายล่วงหน้าได้ โดยธนาคารพาณิชย์ที่จะประกอบธุรกิจดังกล่าวต้องมีคุณสมบัติและปฏิบัติตามข้อกําหนดดังต่อไปนี้

                              (1) มีฐานะการเงินและฐานะการดําเนินงานอยู่ในเกณฑ์ดี โดยสามารถกันเงินสํารองได้ครบถ้วนตามประกาศธนาคารแห่งประเทศไทยว่าด้วยหลักเกณฑ์การจัดชั้นและการกันเงินสํารองของสถาบันการเงิน สามารถดํารงอัตราส่วนเงินกองทุนต่อสินทรัพย์และภาระผูกพันได้ไม่ต่ํากว่าเกณฑ์ที่ธนาคารแห่งประเทศไทยกําหนด ตลอดจนสามารถดํารงอัตราส่วนทางการเงินอื่นใดที่ธนาคารแห่งประเทศไทยสั่งการเป็นกรณีพิเศษ

                              (2) จัดทําแผนงานรองรับการประกอบธุรกิจสัญญาซื้อขายล่วงหน้าที่เป็นลายลักษณ์อักษรและได้รับความเห็นชอบจากคณะกรรมการธนาคารพาณิชย์ เพื่อใช้เป็นแนวทางในการดําเนินงานและเพื่อให้ธนาคารแห่งประเทศไทยสามารถตรวจสอบได้ ทั้งนี้ แผนงานดังกล่าวต้องมีสาระสําคัญอย่างน้อย ดังนี้

                                        (2.1) นโยบายและระเบียบปฏิบัติในการประกอบธุรกิจ ทั้งนี้ การเพิ่มเดิมหรือเปลี่ยนแปลงนโยบายและระเบียบวิธีปฏิบัติจะต้องได้รับการอนุมัติจากคณะกรรมการของธนาคารพาณิชย์

                                        (2.2) รายละเอียดของระบบบริหารจัดการระบบบริหารความเสี่ยงและระบบการควบคุมภายในที่ใช้รองรับการประกอบธุรกิจ โดยครอบคลุมถึงระบบงานตามประเภทของการประกอบธุรกิจสัญญาซื้อขายล่วงหน้าที่ธนาคารพาณิชย์ได้รับการจดทะเบียนจากสํานักงานคณะกรรมการกํากับหลักทรัพย์และตลาดหลักทรัพย์ หรือที่ธนาคารพาณิชย์ได้รับใบอนุญาตจากคณะกรรมการกํากับหลักทรัพย์และตลาดหลักทรัพย์

                                                  (2.2.1) โครงสร้างองค์กรที่ใช้รองรับการประกอบธุรกิจ ขอบเขตหน้าที่และความรับผิดชอบของหน่วยงานที่เกี่ยวข้อง ระบบการป้องกันความขัดแย้งทางผลประโยชน์ระบบการป้องกันการล่วงรู้ข้อมูลภายในระหว่างหน่วยงานและบุคลากรที่มีประสิทธิภาพ รวมถึงมาตรการในการควบคุมและติดตามให้มีการดําเนินงานตามระบบที่วางไว้

                                                  (2.2.2) ระบบงานที่เกี่ยวข้องกับการให้บริการลูกค้าและดูแลผลประโยชน์ของลูกค้า เช่น การรับส่งคําสั่งซื้อขาย การยืนยันรายการ การคํานวณฐานะกําไรขาดทุนของลูกค้า การเรียกหลักประกันเริ่มแรก การเรียกหลักประกันเพิ่ม การเก็บรักษาทรัพย์สินของลูกค้าแยกจากทรัพย์สินของธนาคารพาณิชย์ การจัดเก็บข้อมูลของลูกค้า การรับส่งข้อมูลเอกสารหลักฐานหรือรายงานต่าง ๆ ให้แก่ลูกค้า การให้คําแนะนําในการลงทุน การจัดการเรื่องร้องเรียนที่ได้รับจากลูกค้า การเปิดเผยข้อมูลที่เป็นประโยชน์ต่อลูกค้า รวมทั้งมีกระบวนการที่ทําให้มั่นใจได้ว่าลูกค้าทราบถึงความเสี่ยงที่เกี่ยวข้องกับการทําธุรกรรมซื้อขายสัญญาซื้อขายล่วงหน้าหรือมีข้อมูลที่จําเป็นต่อการตัดสินใจสําหรับการใช้บริการจัดการเงินทุนสัญญาซื้อขายล่วงหน้า

                                                  (2.2.3) ระบบการจัดเก็บข้อมูลและการจัดทํารายงานที่มีรายละเอียดอันเป็นประโยชน์ต่อการติดตาม วิเคราะห์และประเมินผลการประกอบธุรกิจ

                                                  (2.2.4) ระบบการตรวจสอบดูแลให้มีการปฏิบัติตามกฎหมายหรือกฎเกณฑ์ที่เกี่ยวข้องโดยเคร่งครัด

                                                  (2.2.5) ระบบงานด้านเทคโนโลยีสารสนเทศที่ใช้สนับสนุนการประกอบธุรกิจ

                                                  (2.2.6) ระบบงานอื่นใดที่สํานักงานคณะกรรมการกํากับหลักทรัพย์และตลาดหลักทรัพย์ประกาศกําหนด เพื่อรองรับการประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า ผู้ค้าสัญญาซื้อขายล่วงหน้าที่ปรึกษาสัญญาซื้อขายล่วงหน้า และผู้จัดการเงินทุนสัญญาซื้อขายล่วงหน้า

                                                  (2.2.7) ระบบการติดตามการเปลี่ยนแปลงมูลค่าตามราคาตลาดของสัญญาซื้อขายล่วงหน้า (Mark to Market) ระบบการบันทึกบัญชีและระบบการจัดทํารายงานกําไรขาดทุนที่เกิดจากการทําธุรกรรม

                                                  (2.2.8) ระบบการติดตามการปฏิบัติงานของ Back Office เช่น การยืนยันการทํารายการ การกระทบยอดรายการ การจัดการทางกฎหมาย และการชําระราคา (Settlement)

                                                  (2.2.9) ระบบการวิเคราะห์และบริหารความเสี่ยงของการประกอบธุรกิจสัญญาซื้อขายล่วงหน้าที่สามารถรองรับความเสี่ยงทั้งหมดที่เกิดขึ้นจากการประกอบธุรกิจ เช่น ความเสี่ยงด้านอัตราดอกเบี้ย ความเสี่ยงด้านอัตราแลกเปลี่ยน ความเสี่ยงด้านราคาตราสารทุนความเสี่ยงด้านสภาพคล่อง ความเสี่ยงด้านเครดิตและความเสี่ยงด้านการชําระราคา เป็นต้น การกําหนดวงเงินลงทุนในสัญญาซื้อขายล่วงหน้าประเภทต่าง ๆ การวิเคราะห์ความน่าเชื่อถือและความเสี่ยงด้านเครดิตของคู่สัญญา รวมถึงการกําหนดวงเงินในการทําธุรกรรมกับคู่สัญญา

                                                  (2.2.10) ระบบการกําหนดเพดานความเสี่ยงและความเสียหายที่สามารถยอมรับได้ การติดตามและทบทวนเพดานความเสี่ยง รวมทั้งการอนุมัติและการรายงานผู้บริหารในกรณีที่มีการปฏิบัติแตกต่างไปจากเพดานความเสี่ยงที่กําหนด

                                                  กรณีที่ธนาคารพาณิชย์ประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้าและที่ปรึกษาสัญญาซื้อขายล่วงหน้าควรมีรายละเอียดระบบงานตามข้อ (2.2.1) ถึงข้อ (2.2.6)

                                                  กรณีที่ธนาคารพาณิชย์ประกอบธุรกิจสัญญาซื้อขายล่วงหน้าประเภทการเป็นผู้จัดการเงินทุนสัญญาซื้อขายล่วงหน้าควรมีรายละเอียดระบบงานตามข้อ (2.2.1) ถึงข้อ (2.2.8)

                                                  กรณีที่ธนาคารพาณิชย์ประกอบธุรกิจสัญญาซื้อขายล่วงหน้าประเภทการเป็นผู้คําสัญญาซื้อขายล่วงหน้าควรมีรายละเอียดระบบงานตามข้อ (2.2.1) ถึงข้อ (2.2.10)

                              (3) มีความพร้อมด้านบุคลากรเพื่อรับผิดชอบงานด้านการประกอบธุรกิจสัญญาซื้อขายล่วงหน้า โดยจัดให้มีบุคลากรที่มีความรู้ ความสามารถ และประสบการณ์ในการทํางานที่เป็นประโยชน์ต่อการประกอบธุรกิจ

                    5.3.2 ธนาคารพาณิชย์ที่มีคุณสมบัติตามที่กําหนดในข้อ 5.3.1 และประสงค์จะประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้าผู้ค้าสัญญาซื้อขายล่วงหน้า หรือที่ปรึกษาสัญญาซื้อขายล่วงหน้าต้องได้รับการจดทะเบียนจาก สํานักงานคณะกรรมการกํากับหลักทรัพย์และตลาดหลักทรัพย์ ส่วนการประกอบธุรกิจสัญญาซื้อขายล่วงหน้าประเภทการเป็นผู้จัดการเงินทุนสัญญาซื้อขายล่วงหน้าธนาคารพาณิชย์ต้องได้รับการจดทะเบียนจากสํานักงานคณะกรรมการกํากับหลักทรัพย์และตลาดหลักทรัพย์ หรือได้รับใบอนุญาตจากคณะกรรมการกํากับหลักทรัพย์และตลาดหลักทรัพย์

                              ทั้งนี้ ธนาคารพาณิชย์ต้องปฏิบัติตามหลักเกณฑ์และเงื่อนไขต่าง ๆ ที่สํานักงานคณะกรรมการกํากับหลักทรัพย์และตลาดหลักทรัพย์กําหนด

                    5.3.3 ในการประกอบธุรกิจสัญญาซื้อขายล่วงหน้าประเภทการเป็นผู้ค้าสัญญาซื้อขายล่วงหน้า ซึ่งธนาคารพาณิชย์ด้องเข้าเป็นคู่สัญญาในการทําธุรกรรมซื้อขายสัญญาซื้อขายล่วงหน้าด้วยนั้น ให้ธนาคารพาณิชย์สามารถข้าเป็นคู่สัญญาในการทําธุรกรรมได้เฉพาะธุรกรรมที่ธนาคารแห่งประเทศไทยได้ออกประกาศอนุญาตให้ทําได้เท่านั้นและต้องปฏิบัติตามหลักเกณฑ์และเงื่อนไข รวมทั้งจัดทํารายงานตามแบบที่ธนาคารแห่งประเทศไทยกําหนด

                    5.3.4 ในการขอจดทะเบียนหรือขอรับใบอนุญาตประกอบธุรกิจสัญญาซื้อขายล่วงหน้าประเภทการเป็นผู้จัดการเงินทุนสัญญาซื้อขายล่วงหน้า สํานักงานคณะกรรมการกํากับหลักทรัพย์และตลาดหลักทรัพย์กําหนดให้ผู้ขอต้องได้รับใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคล หรือเป็นผู้ขอใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคล ดังนั้น ในกรณีธนาคารพาณิชย์ที่ประสงค์จะประกอบธุรกิจสัญญาซื้อขายล่วงหน้าประเภทการเป็นผู้จัดการเงินทุนสัญญาซื้อขายล่วงหน้ายังไม่ได้รับอนุญาตให้ประกอบธุรกิจหลักทรัพย์ประเภทการจัดการกองทุนส่วนบุคคล ธนาคารพาณิชย์จะต้องดําเนินการขออนุญาตประกอบธุรกิจหลักทรัพย์ประเภทการจัดการกองทุนส่วนบุคคลควบคู่ไปกับการขอจดทะเบียนหรือขอรับใบอนุญาตประกอบธุรกิจสัญญาซื้อขายล่วงหน้าประเภทการเป็นผู้จัดการเงินทุนสัญญาซื้อขายล่วงหน้า

                    5.3.5 เมื่อธนาคารพาณิชย์ได้รับการจดทะเบียนจากสํานักงานคณะกรรมการกํากับหลักทรัพย์และตลาดหลักทรัพย์ หรือได้รับใบอนุญาตจากคณะกรรมการกํากับหลักทรัพย์และตลาดหลักทรัพย์ให้ประกอบธุรกิจสัญญาซื้อขายล่วงหน้า ให้ธนาคารพาณิชย์มีหนังสือแจ้งพร้อมสําเนาหลักฐานการได้รับการจดทะเบียนหรือสําเนาหลักฐานการได้รับใบอนุญาตเป็นผู้ประกอบธุรกิจสัญญาซื้อขายล่วงหน้าให้ธนาคารแห่งประเทศไทยทราบภายใน 30 วันนับจากวันที่ได้รับการจดทะเบียนจากสํานักงานคณะกรรมการกํากับหลักทรัพย์และตลาดหลักทรัพย์ หรือได้รับใบอนุญาตจากคณะกรรมการกํากับหลักทรัพย์และตลาดหลักทรัพย์

                    ในกรณีที่ธนาคารพาณิชย์ประสงค์จะเลิกประกอบธุรกิจสัญญาซื้อขายล่วงหน้า ธนาคารพาณิชย์ต้องขออนุญาตเลิกประกอบธุรกิจสัญญาซื้อขายล่วงหน้าต่อสํานักงานคณะกรรมการกํากับหลักทรัพย์และตลาดหลักทรัพย์ หรือคณะกรรมการกํากับหลักทรัพย์และตลาดหลักทรัพย์แล้วแต่กรณี เมื่อได้รับอนุญาตให้เลิกประกอบธุรกิจสัญญาซื้อขายล่วงหน้าแล้วให้ธนาคารพาณิชย์มีหนังสือแจ้งให้ธนาคารแห่งประเทศไทยทราบภายใน 15 วันนับจากวันที่ได้รับอนุญาตให้เลิกประกอบธุรกิจ

                    ทั้งนี้ ให้ธนาคารพาณิชย์จัดส่งหนังสือดังกล่าวไปที่สายกํากับสถาบันการเงิน ธนาคารแห่งประเทศไทย

                    5.3.6 ธนาคารพาณิชย์ต้องตรวจสอบดูแลให้มีการปฏิบัติตามกฎหมาย มาตรฐานการบัญชี และกฎเกณฑ์ที่เกี่ยวข้องกับการประกอบธุรกิจ โดยเคร่งครัด

                    5.3.7 ธนาคารพาณิชย์ต้องจัดให้มีข้อมูลและเอกสารหลักฐานที่เกี่ยวข้องกับการประกอบธุรกิจสัญญาซื้อขายล่วงหน้าไว้ เพื่อให้ธนาคารแห่งประเทศไทยสามารถตรวจสอบได้ตลอดเวลา

                    5.3.8 ธนาคารแห่งประเทศไทยมีอํานาจยับยั้งหรือสั่งเพิกถอนการอนุญาตให้ประกอบธุรกิจสัญญาซื้อขายล่วงหน้าได้ ในกรณีดังต่อไปนี้

                              (1) ธนาคารพาณิชย์ฝ่าฝืนหรือไม่ปฏิบัติตามหลักเกณฑ์ที่ธนาคารแห่งประเทศไทยกําหนด

                              (2) กรณีอื่น ๆ ที่ธนาคารแห่งประเทศไทยเห็นว่ากระทบกับความปลอดภัยหรือความผาสุกของประชาชน

                    5.3.9 ธนาคารแห่งประเทศไทยอาจเพิ่มเติมหรือเปลี่ยนแปลงหลักเกณฑ์ให้ธนาคารพาณิชย์ถือปฏิบัติเกี่ยวกับการประกอบธุรกิจสัญญาซื้อขายล่วงหน้าได้ตามที่เห็นสมควร


อื่นๆ - 6. วันเริ่มต้นบังคับใช้

          ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 3 สิงหาคม พ.ศ.2551

 

(นางธาริษา วัฒนเกส)

ผู้ว่าการ

ธนาคารแห่งประเทศไทย